**Ministru kabineta noteikumu projekta "Noteikumi par zvērinātu notāru amata vietām" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts atbilstoši grozījumiem Notariāta likumā, kas stāsies spēkā 2019. gada 1. jūlijā, vienlaikus pārskatot esošo zvērinātu notāru amata vietu skaitu un izvietojumu un rezultātā likvidējot ilgstoši vakantās zvērinātu notāru amata vietas, kā arī atsevišķas zvērinātu notāru amata vietas pārceļot uz citām apdzīvotām teritorijām. Noteikumu projektam noteikta spēkā stāšanās 2019. gada 1. jūlijā. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta noteikumu projekts "Noteikumi par zvērinātu notāru amata vietām" (turpmāk – noteikumu projekts) izstrādāts atbilstoši grozījumiem Notariāta likumā, kas stāsies spēkā 2019. gada 1. jūlijā (likums "Grozījumi Notariāta likumā" Saeimā pieņemts 2018. gada 1. novembrī, izsludināts 2018. gada 7. novembrī). | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Notariāta likuma 6.1 pantu Ministru kabinets, izvērtējis Latvijas Zvērinātu notāru padomes izteikto viedokli, nosaka zvērinātu notāru amata vietas, izveido jaunas un likvidē esošās amata vietas, ņemot vērā pārmaiņas tiesu iekārtā, iedzīvotāju skaitā, attiecīgās apdzīvotās vietas saimnieciskajā dzīvē, notariālo lietu piekritībā un notāru vecuma struktūrā. Attiecīgi Ministru kabineta 2005. gada 29. marta noteikumi Nr. 215 "Noteikumi par zvērinātu notāru amata vietām" (turpmāk – noteikumi Nr. 215) noteic zvērinātu notāru amata vietas un to izvietojumu.  Ar grozījumiem noteikumos Nr. 215, kas stājās spēkā 2009. gada 12. augustā, ievērojot konkrētajā teritorijā esošo iedzīvotāju skaitu un citus Notariāta likumā noteiktos kritērijus, tika samazināts zvērinātu notāru amata vietu skaits un noteikts, ka Latvijas Republikā ir 125 zvērinātu notāru amata vietas. Kopš 2009. gada ir būtiski mainījušies apstākļi, kas ir pamats zvērinātu notāru amata vietu pārskatīšanai.  Zvērinātu notāru skaits līdz 2018. gadam ir pastāvīgi mainījies – no 119 (2010. gadā) līdz 99 (2018. gadā), tādējādi secināms, ka no 125 zvērinātu notāru amata vietām vairākas zvērinātu notāru amata vietas ilgstoši ir vakantas. Pastāvīgi vakantās zvērinātu notāru amata vietas liecina par sava veida profesijas pašregulāciju. Zvērinātu notāru skaits patstāvīgi pielāgojies mainīgajiem apstākļiem un notikumiem sabiedrībā. Šajā laikā nav bijušas sabiedrības indikācijas par notariālo pakalpojumu nepieejamību kādā vietā, kurā pastāv vakantā zvērināta notāra amata vieta. Tas izskaidrojams ar to, ka vakantā zvērinātu notāru amata vieta ir apdzīvotā vietā, kurā jau darbojas viens vai vairāki zvērināti notāri:   |  |  |  |  | | --- | --- | --- | --- | | **Vakantā amata vieta** | **Vakanto amata vietu skaits** | **Praktizējošo zvērinātu notāru skaits** | **Kopā** | | Rīgā | 16 | 49 | 65 | | Jūrmalā | 1 | 3 | 4 | | Liepājā | 1 | 5 | 6 | | Ventspilī | 1 | 2 | 3 | | Aizkrauklē | 1 | 1 | 2 | | Dobelē | 1 | 1 | 2 |   Būtiski norādīt, ka zvērināti notāri kā brīvās juridiskās profesijas pārstāvji ir finansiāli patstāvīgas pašnodarbinātās personas un paši atbildīgi par ienākumu gūšanu, tostarp rūpējoties arī par personisko izdevumu segšanai nepieciešamajiem ienākumiem un uzņemoties zināmu finansiālo risku par savām profesionālajām saistībām. Zvērinātiem notāriem ir nepieciešams finansējums prakses uzturēšanai, darbinieku algošanai, notariālās palīdzības nodrošināšanai, kā arī līdzekļi savu ikdienas izdevumu segšanai. Šāds secinājums ir konstatējams Satversmes tiesas spriedumā lietā Nr. 2012-22-0103, kurā tika vērtēti ar zvērinātu tiesu izpildītāju institūtu saistīti jautājumi. Ņemot vērā zvērinātu notāru un zvērinātu tiesu izpildītāju institūtu līdzību, šajā tiesas spriedumā atsevišķi izdarītie secinājumi ir attiecināmi arī uz zvērinātiem notāriem.[[1]](#footnote-1) Klientiem ir tiesības brīvi izvēlēties zvērinātu notāru. Attiecīgās teritoriālās piekritības robežās zvērināti notāri profesionālo darbību veic konkurences apstākļos.[[2]](#footnote-2)  Adekvāts zvērinātu notāru skaits ir svarīgs profesijas normālai funkcionēšanai, jo zvērinātu notāru profesija ir pašfinansējošs institūts. Pārāk liels zvērinātu notāru skaits var radīt nelabvēlīgu vidi valsts deleģēto funkciju izpildei un var novest pie atsevišķu zvērinātu notāru prakšu maksātnespējas.  Atbilstoši Centrālās statistikas pārvaldes datiem Latvijā laika posmā no 2005. gada ir būtiski samazinājies Latvijas Republikas iedzīvotāju skaits: no 2 249 724 iedzīvotājiem 2005. gada sākumā līdz 1 934 379 iedzīvotājiem 2018. gada sākumā.[[3]](#footnote-3) Arī notariālo darbību skaits norāda uz tendenci samazināties. Saskaņā ar Aktu un apliecinājuma reģistra datiem un Latvijas Zvērinātu notāru padomes pārskatiem par zvērinātu notāru darbībām zvērināti notāri 2007. gadā veica 1 189 587 darbības, bet 2018. gadā – 568 468 darbības, neskatoties uz to, ka pēdējos desmit gados ir notikušas notariālo lietu piekritības pārmaiņas, piemēram, kopš 2011. gada zvērināti notāri ved bezstrīdu laulības šķiršanas lietas un izpilda saistības priekšmeta pieņemšanas glabājumā funkciju, kopš 2013. gada zvērināti notāri apliecina nākotnes pilnvarojumu līgumus un notariālos aktus, kas izpildāmi tiesas spriedumu izpildes kārtībā, kopš 2014. gada nodibina mantojumam aizgādnību, kopš 2015. gada savā amata darbībā noteiktos gadījumos piemēro ārvalsts likumus un ved pārrobežu mantojuma lietas. Paredzams, ka notariālo darbību skaits turpinās samazināties.  Salīdzinot – Lietuvā, kurā ir aptuveni 2 831 214 iedzīvotāji, saskaņā ar Lietuvas Notāru padomes sniegtajām ziņām praktizē 258 zvērināti notāri. Savukārt Igaunijā, kurā ir 1 317 800 iedzīvotāji, saskaņā ar Igaunijas Notāru padomes sniegto informāciju praktizē 91 zvērināts notārs. Tādējādi Lietuvā ir vidēji viens zvērināts notārs uz katriem 11 000 iedzīvotājiem, bet Igaunijā – 15 000. Latvijā saskaņā ar noteikumiem Nr. 215 uz katriem nepilniem 15 000 iedzīvotājiem paredzēts viens zvērināts notārs. Vienlaikus atzīmējams, ka Lietuvā un Igaunijā notāram ir uzdotas plašākas funkcijas – abās valstīs notārs apliecina visus darījumus, kuri reģistrējami zemesgrāmatā, un noteikta veida darījumus, kuri reģistrējami Komercreģistrā un citos publiskajos reģistros.  Turklāt, atbilstoši Starptautiskās Notāru savienības paustajam viedoklim, valstīs, kurās praktizē latīņu tipa zvērināti notāri, optimālais zvērinātu notāru skaits ir viens zvērināts notārs uz katriem 25 000 iedzīvotāju. Pēc šāda aprēķina Latvijā būtu jāpraktizē 78 zvērinātiem notāriem. Taču, lai negatīvi neietekmētu zvērinātu notāru pakalpojumu pieejamību un zvērinātu notāru ģeogrāfisko sasniedzamību, noteikumu projekts paredz pārskatīt šobrīd noteikumos Nr. 215 noteikto zvērinātu notāru vakanto amata vietu skaitu, atbilstoši faktiskajai situācijai un ievērojot Notariāta likuma 6.1 pantā noteiktos kritērijus. Tādējādi, ievērojot arī Latvijas Zvērinātu notāru padomes viedokli, noteikumu projekts paredz saglabāt praktizējošo zvērinātu notāru amata vietas, likvidējot vakantās zvērinātu notāru amata vietas, izņemot Ventspilī[[4]](#footnote-4), kā arī izveidot trīs jaunas zvērinātu notāru amata vietas Rīgas apgabaltiesas teritorijā, proti, Ādažos, Baložos un Olainē.  Vienlaikus norādāms, ka sakarā ar pārmaiņām tiesu iekārtā, 2018. gadā tika izdarīti grozījumi noteikumos Nr. 215, atbilstoši kuriem precizēts zvērinātu notāru amata vietu skaits un izvietojums Rīgas un Zemgales apgabaltiesas darbības teritorijā, paredzot, ka zvērināta notāra amata vietas Ogrē vairs nav piekritīgas Rīgas apgabaltiesas darbības teritorijai, bet gan Zemgales apgabaltiesas darbības teritorijai.  Tādējādi noteikumu projekts paredz, ka Latvijas Republikā ir 108 zvērinātu notāru amata vietas, tajā skaitā, Rīgas apgabaltiesas teritorijā 57 amata vietas, Kurzemes apgabaltiesas teritorijā 14 amata vietas, Latgales apgabaltiesas teritorijā 13 amata vietas, Vidzemes apgabaltiesas teritorijā 10 amata vietas un Zemgales apgabaltiesas teritorijā 14 amata vietas.  Noteikumu projektā paredzētais zvērinātu notāru amata vietu skaits un to sadalījums neradīs negatīvu ietekmi uz notariālo pakalpojumu pieejamību. Visās esošajās apdzīvotajās vietās turpinās praktizēt zvērināts notārs, un papildus zvērināts notārs būs pieejams trīs apdzīvotās teritorijās, kurās līdz šim nepraktizēja zvērināts notārs.  Saskaņā ar Notariāta likuma 36. panta otro daļu personām, kas nevar ierasties pie zvērināta notāra, viņš var taisīt aktus un apliecinājumus šo personu atrašanās vietā un arī pēc darba laika, kā arī no 2018. gada 1. jūlija notariālo pakalpojumu pieejamība ir būtiski pieaugusi, jo zvērināts notārs var taisīt elektroniskos aktus un apliecinājumus, izmantojot videokonferenci Notāru informācijas sistēmā.  Noteikumu projektā paredzētais zvērinātu notāru amata vietu samazinājums pamatojams arī ar turpmāk minētajiem apsvērumiem.  Noteikumu projekts paredz noteikt Jūrmalā trīs zvērinātu notāru amata vietas, tādējādi samazinot noteikumos Nr. 215 noteikto zvērinātu notāru amata vietu skaitu par vienu amata vietu. Norādāms, ka ceturtā zvērinātu notāru amata vieta Jūrmalā līdz pat šim laikam nekad nav bijusi aizpildīta. Tādējādi šī vakantā zvērinātu notāru amata vieta ir vakanta jau ilgstoši, un prakse ir apstiprinājusi, ka tās aizpildīšana nav nepieciešama.  Kopš 2007. gada ir notikušas pārmaiņas attiecīgās apdzīvotās vietas saimnieciskajā dzīvē, jo iedzīvotāju skaits, kā arī kopējais un vidējais zvērināta notāra amata darbību skaits Jūrmalā ir nozīmīgi samazinājies:   |  |  |  |  |  |  | | --- | --- | --- | --- | --- | --- | | **Jūrmala** | **Iedzīvotāju skaits** | | **Amata darbību skaits** | | **Notāru vecums** | |  | **2007** | **2018** | **2007** | **2018** |  | |  | 52 809 | 49 073 | 13 484 | 9416 | 41-53 | | **Iedzīvotāju skaits uz vienu notāru, ja:** |  |  |  |  |  | | **3 notāri** | 17 603 | 16 358 | 4495 | 3137 |  | | **4 notāri** | 13 202 | 12 268 | 3371 | 2356 |  | |  | -8% | | -30% | |  |   Norādāms, ka esot lielākam zvērinātu notāru amata vietu skaitam, iedzīvotāju skaits attiecīgajā apdzīvotajā vietā nepalielinās. Līdz ar to, ja četru zvērinātu notāru amata vietu gadījumā iedzīvotāju skaits uz vienu zvērināta notāra amata vietu Jūrmalā būtu atbilstošs vidējam rādītājam Latvijā, tad amata darbību skaits būtu ievērojami zem vidējā zvērinātu notāru amata darbību skaita (piemēram, 2018. gadā zvērinātu notāru amata darbību skaits, rēķinot vidējo aritmētisko, ir 5742, bet mediānas vērtība ir 4583).  Noteikumu projekts paredz noteikt Liepājā piecas zvērinātu notāru amata vietas, tādējādi samazinot noteikumos Nr. 215 noteikto zvērinātu notāru amata vietu skaitu par vienu amata vietu. Norādāms, ka praksē sestā zvērinātu notāru amata vieta tika aizpildīta tikai 2010. gadā, kad darbību uzsāka zvērināta notāre. Tomēr jau 2018. gadā zvērināta notāre izbeidza praksi (amata darbības jau neveica 2017. gadā), un viņas amata darbību skaits visos prakses gados bija mazs.  Prakse ir apstiprinājusi, ka sestās zvērinātu notāru amata vietas aizpildīšana nav aktuāla. Liepājas iedzīvotājiem ir nodrošināti notariālie pakalpojumi, pastāvot pieciem zvērinātiem notāriem Liepājā. Salīdzinoši, piemēram, Daugavpilī, kurā ir vairāk iedzīvotāju (2018. gadā 83 250 iedzīvotāji) nekā Liepājā, arī ir piecas zvērinātu notāru amata vietas.  Kopš 2007. gada notikušas pārmaiņas attiecīgās apdzīvotās vietas saimnieciskajā dzīvē, jo iedzīvotāju skaits, kā arī kopējais un vidējais zvērinātu notāru amata darbību skaits Liepājā ir būtiski samazinājies:   |  |  |  |  |  |  | | --- | --- | --- | --- | --- | --- | | **Liepāja** | **Iedzīvotāju skaits** | | **Amata darbību skaits** | | **Notāru vecums** | |  | **2007** | **2018** | **2007** | **2018** |  | |  | 82 421 | 69 180 | 71 410 | 28 080 | 55-61 | | **Iedzīvotāju skaits uz vienu notāru, ja:** |  |  |  |  |  | | **5 notāri** | 16 484 | 13 836 | 14 282 | 5616 |  | | **6 notāri** | 13 737 | 11 530 | 11 902 | 4680 |  | |  | -16% | | -61% | |  |   Noteikumu projekts paredz noteikt Aizkrauklē vienu zvērinātu notāru amata vietu, tādējādi samazinot noteikumos Nr. 215 noteikto zvērinātu notāru amata vietu skaitu par vienu amata vietu. Norādāms, ka praksē tikai 2008.–2011. gadā abas zvērinātu notāru amata vietas bija aizpildītas. Tomēr otrs zvērināts notārs pārcēlās uz citu amata vietu, jo, praktizējot Aizkrauklē, amata darbību skaits bija mazs un nebija iespējams uzturēt zvērināta notāra praksi. Līdz ar to zvērinātu notāru amata vieta Aizkrauklē vakanta ir ilgstoši, un prakse ir apstiprinājusi, ka tās aizpildīšana nav nepieciešama.  Kopš 2007. gada notikušas pārmaiņas attiecīgās apdzīvotās vietas saimnieciskajā dzīvē, jo iedzīvotāju skaits, kā arī kopējais un vidējais zvērinātu notāru amata darbību skaits Aizkrauklē ir nozīmīgi samazinājies:   |  |  |  |  |  |  | | --- | --- | --- | --- | --- | --- | | **Aizkraukle** | **Iedzīvotāju skaits** | | **Amata darbību skaits** | | **Notāru vecums** | |  | **2007** | **2018** | **2007** | **2018** |  | |  | 8421 | 7098 | 8992 | 3533 | 57 | | **Iedzīvotāju skaits uz vienu notāru, ja:** |  |  |  |  |  | | **1 notārs** | 8421 | 7098 | 8992 | 3533 |  | | **2 notāri** | 4210 | 3549 | 4496 | 1767 |  | |  | -16% | | -61% | |  |   Aizkrauklē šobrīd ir tikai aptuveni 7000 iedzīvotāji, līdz ar to nav pamatoti noteikt divas zvērinātu notāru amata vietas. To apliecina arī statistika – divu zvērinātu notāru amata vietu gadījumā iedzīvotāju skaits uz vienu zvērinātu notāra amata vietu un amata darbību skaits būtu ievērojami zem vidējā zvērinātu notāru amata darbību skaita.  Noteikumu projekts paredz noteikt Dobelē vienu zvērinātu notāru amata vietu, tādējādi samazinot noteikumos Nr. 215 noteikto zvērinātu notāru amata vietu skaitu par vienu amata vietu. Norādāms, ka praksē tikai 2007.–2013. gadā abas zvērinātu notāru amata vietas bija aizpildītas. Tomēr otrs zvērināts notārs izbeidza savu amata darbību Dobelē, jo amata darbību skaits bija mazs un nebija iespējams uzturēt zvērināta notāra praksi. Līdz ar to zvērinātu notāru amata vieta Dobelē vakanta ir ilgstoši, un prakse ir apstiprinājusi, ka tās aizpildīšana nav nepieciešama.  Kopš 2007. gada notikušas pārmaiņas attiecīgās apdzīvotās vietas saimnieciskajā dzīvē, jo iedzīvotāju skaits, kā arī kopējais un vidējais zvērinātu notāru amata darbību skaits Dobelē ir nozīmīgi samazinājies:   |  |  |  |  |  |  | | --- | --- | --- | --- | --- | --- | | **Dobele** | **Iedzīvotāju skaits** | | **Amata darbību skaits** | | **Notāru vecums** | |  | **2007** | **2018** | **2007** | **2018** |  | |  | 10 987 | 9119 | 17 058 | 4896 | 43 | | **Iedzīvotāju skaits uz vienu notāru, ja:** |  |  |  |  |  | | **1 notārs** | 10 987 | 9119 | 17 058 | 4896 |  | | **2 notāri** | 5494 | 4560 | 8529 | 2448 |  | |  | -17% | | -71% | |  |   Dobelē šobrīd ir tikai aptuveni 9000 iedzīvotāji, līdz ar to nav pamatoti paredzēt divas zvērināta notāra amata vietas. To apliecina arī statistika – divu zvērinātu notāru amata vietu gadījumā iedzīvotāju skaits uz vienu zvērinātu notāra amata vietu un amata darbību skaits būtu ievērojami zem vidējā zvērinātu notāru amata darbību skaita.  Noteikumu projekts paredz Rīgas pilsētas trīs vakantās zvērinātu notāru amata vietas pārcelt uz citām Rīgas apgabaltiesas teritorijas apdzīvotām vietām un pārējās vakantās amata vietaslikvidēt, tādējādi samazinot noteikumos Nr. 215 noteikto zvērinātu notāru amata vietu skaitu Rīgas pilsētā par 16 amata vietām, vienlaikus palielinot zvērinātu notāru amata vietu skaitu Rīgas apgabaltiesā par trim zvērinātu notāru amata vietām.  Noteikumi Nr. 215 Rīgā paredz 65 zvērinātu notāru amata vietas. Tomēr 2019. gada sākumā Rīgā praktizē 47 zvērināti notāri. 2019. gada maijā divas vakantās amata vietas tiks aizpildītas. Līdz ar to pēc minēto vakanto amata vietu aizpildīšanas vakantas būs 16 zvērinātu notāru amata vietas.  Praktizējošo zvērinātu notāru skaits pakāpeniski ir samazinājies, pielāgojoties izmaiņām iedzīvotāju skaitā, to ekonomiskajā aktivitātē un līdz ar to notariālo pakalpojumu pieprasījumā, kā arī citiem apstākļiem, kuri ietekmē zvērināta notāra prakses uzturēšanu. Vakantās zvērinātu notāru amata vietas Rīgā ir ilgstoši vakantas, un prakse ir apstiprinājusi, ka to aizpildīšana nav nepieciešama.  Ministru kabinets jau 2009. gadā samazināja zvērinātu notāru amata vietu skaitu Rīgā, jo iedzīvotāju skaits un amata darbību skaits Rīgā samazinājās. Pēdējos gados šī tendence nav mainījusies. Notikušas pārmaiņas attiecīgās apdzīvotās vietas saimnieciskajā dzīvē, jo iedzīvotāju skaits, kā arī kopējais un vidējais zvērinātu notāru amata darbību skaits Rīgā ir nozīmīgi samazinājies:   |  |  |  |  |  |  | | --- | --- | --- | --- | --- | --- | | **Dobele** | **Iedzīvotāju skaits** | | **Amata darbību skaits** | | **Notāru vecums** | |  | **2007** | **2018** | **2007** | **2018** |  | |  | 702 561 | 637 971 | 688 522 | 342 973 | 40-66 | | **Iedzīvotāju skaits uz vienu notāru, ja:** |  |  |  |  |  | | **69 notāri (2007. gadā)** | 10 182 | 9246 | 9979 | 4971 |  | | **47 notāri (2018. gadā)** | 14 948 | 13 574 | 14 649 | 7297 |  | |  | -9,19% | | -50% | |  |   Rīgā iedzīvotāju skaits ir samazinājies un 2019. gadā, kad praktizēs 49 notāri, uz katru zvērinātu notāru būs 13 000 iedzīvotāju, kas būs atbilstoši vidējiem rādītājiem citās amata vietās (piemēram, Liepājā – 13 836, Jūrmalā – 16 358, Ventspilī - 11 618, Daugavpilī – 16 650 iedzīvotāji uz vienu zvērinātu notāru).  Zvērinātu notāru amata darbību skaits Rīgā ir samazinājies par 50 %. Līdz ar to būtiski ir palielinājusies praktizējošo zvērinātu notāru konkurence. Šis apstāklis, savukārt, ietekmē zvērinātu notāru prakses vietu nodrošināšanas iespējas Rīgā.  Amata darbību skaits uz vienu zvērinātu notāru 2018. gadā un 2019. gadā būs atbilstošs vidējiem rādītājiem citās zvērinātu notāru amata vietās. Turklāt jāņem vērā apstāklis, ka zvērināta notāra prakses vietas uzturēšana Rīgā ir salīdzinoši dārgāka, jo Rīgā cilvēkresursu un cita veida resursu izmaksas ir augstākas nekā citos Latvijas reģionos.  Tādējādi, likvidējot 13 vakantās zvērinātu notāru amata vietas Rīgā, nesamazināsies notariālo pakalpojumu pieejamība, jo Rīgā joprojām būs pieejami 49 praktizējoši zvērināti notāri.  Vienlaikus, lai palielinātu klātienes notariālo pakalpojumu pieejamību Rīgas apgabaltiesas teritorijā, noteikumu projekts paredz trīs vakantās zvērinātu notāru amata vietas no Rīgas pārcelt uz citām apdzīvotajām vietām netālu no Rīgas, tādējādi izveidojot jaunas zvērinātu notāru amata vietas Ādažos (apmēram 20 km), Baložos (apmēram 10 km) un Olainē (apmēram 25 km).  Baložos ir 6397 iedzīvotāji[[5]](#footnote-5) (salīdzinājumā tikpat kā, piemēram, Aizkrauklē un Madonā), vienlaikus tā atrodas Ķekavas novadā, kurā dzīvo gandrīz 23 000 iedzīvotāji. Ķekavas novada bāriņtiesa gadā veic apmēram 650 apliecinājumus jeb tā saucamās notariālās darbības. Turklāt netālu atrodas arī Mārupes novads (19 457 iedzīvotāji) un Babītes novads (8977 iedzīvotāji). Mārupes novada bāriņtiesa gadā vidēji veic 500 apliecinājumus un Babītes novada pašvaldības bāriņtiesa apmēram 330 apliecinājumus.  Ādažos ir 6524 iedzīvotāji (Ādažu novadā – 11 188 iedzīvotāji) (salīdzinājumā tikpat kā, piemēram, Aizkrauklē un Madonā), vienlaikus tas robežojas ar Carnikavas, Garkalnes, Saulkrastu, Sējas un Inčukalna novadiem, kā arī ar Vangažu pilsētu. Ādažu un Carnikavas novadu bāriņtiesas ik gadu veic apmēram 300 apliecinājumus.  Olainē ir 10 934 iedzīvotāji (salīdzinājumā tikpat kā, piemēram, Dobelē un Saldū). Olaines novada bāriņtiesa gadā veic apmēram 400 notariālās darbības.  Līdz ar to, lai nodrošinātu kvalitatīvas notariālās palīdzības pieejamību, zvērinātu notāru prakses vietu pieejamība minētajās apdzīvotajās teritorijās būtu ļoti nepieciešama. Norādāms, ka zvērinātu notāru palīdzību bieži izmanto ne tikai konkrēto apdzīvoto vietu, bet arī tuvākās apkārtnes iedzīvotāji. Piemēram, līdzšinējā zvērināta notāra prakse no Rīgas netālajā Salaspilī (apmēram 20 km un 18 054 iedzīvotāji) apliecina, ka zvērināta notāra palīdzības pieejamība Pierīgā ir nozīmīga un zvērināts notārs var izveidot un uzturēt praksi.  Ievērojot to, ka attiecīgās Notariāta likuma normas, kas paredz papildināt Ministru kabinetam doto deleģējumu noteikt zvērinātu notāru amata vietas, stāsies spēkā 2019. gada 1. jūlijā, noteikumu projektā noteikts, ka arī tajā iekļautais regulējums stājas spēkā šajā datumā, lai atbilstoši Notariāta likumā noteiktajam tiktu noteiktas zvērinātu notāru amata vietas. Vienlaikus ar noteikumu projekta spēkā stāšanos spēku zaudēs noteikumi Nr. 215. | |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Zvērinātu notāru padome. | |
| 4. | Cita informācija | Nav. | |
|  |  |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras vēlēsies saņemt zvērināta notāra palīdzību. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības. Minētajiem sabiedrības locekļiem būs iespēja saņemt zvērināta notāra palīdzību Latvijas Republikas teritorijā, kurā līdz noteikumu projektā noteiktā regulējuma spēkā stāšanas dienai tas nav bijis iespējams, t.i., Ādažos, Baložos un Olainē. | |
| 3. | Administratīvo izmaksu monetārs novērtējums | Noteikumu projekts šo jomu neskar. | |
| 4. | Atbilstības izmaksu monetārs novērtējums | Noteikumu projekts šo jomu neskar. | |
| 5. | Cita informācija | Nav. | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Noteikumu projekts šo jomu neskar. | |  | | **IV. Tiesību akta projekta ietekme uz spēkā esošo tiesību normu sistēmu** | | Noteikumu projekts šo jomu neskar. | |  | | **V. Tiesību akta projekta atbilstība Latvijas Republikas starptautiskajām saistībām** | | Noteikumu projekts šo jomu neskar. | |  | | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | | Tieslietu ministrija 2019. gada 1. aprīlī noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2019. gada 12. aprīlim sniegt rakstisku viedokli Tieslietu ministrijai par izstrādāto noteikumu projektu. |
| 3. | Sabiedrības līdzdalības rezultāti | | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | | Nav. |
|  |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | |
| Noteikumu projekts šo jomu neskar. | | | |

Iesniedzējs:

Ministru prezidenta biedrs,

tieslietu ministrs  J. Bordāns

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)

1. Satversmes tiesas spriedums lietā Nr. 2012-22-0103, pieejams <http://www.satv.tiesa.gov.lv/web/viewer.html?file=http://www.satv.tiesa.gov.lv/wp-content/uploads/2016/02/2012-22-0103_Spriedums.pdf#search=>. [↑](#footnote-ref-1)
2. Eiropas Savienības Tiesas spriedums lietā C‑151/14, pieejams <http://curia.europa.eu/juris/document/document.jsf?text=&docid=167285&doclang=LV>. [↑](#footnote-ref-2)
3. Centrālās statistikas pārvaldes datubāzes dati. [↑](#footnote-ref-3)
4. Līdz pat 2018. gadam visas trīs zvērinātu notāru amata vietas bija aizpildītas. Viena zvērinātu notāru amata vieta kļuva vakanta tikai 2018. gadā. Iedzīvotāju skaits un kopējās un vidējās zvērināta notāra amata darbību skaits Ventspilī ir samazinājies, tomēr tas ir pietiekams trīs zvērinātu notāru amata vietu uzturēšanai. Vienlaikus jāņem vērā arī pilsētas ekonomiskā attīstība un saimnieciskā darbība un tās perspektīvas. Ventspils ekonomiku kopumā raksturo augstāks attīstības līmenis nekā Latvijā caurmērā. Ventspilī kā ostas pilsētā būtiska **ir transporta un uzglabāšanas joma.** [↑](#footnote-ref-4)
5. Iedzīvotāju skaita noteikšanai izmantoti Centrālās statistikas pārvaldes datubāzes dati. [↑](#footnote-ref-5)